Diari Oficial de la Generalitat Valenciana


Sumari del DOGV 6371, del 07-10-2010 (2010/10031)

ORDRE 20/2010, de 27 de setembre, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores de les ajudes als agents de la Xarxa Lloga per a les activitats de mediació realitzades en el període 2010-2011.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6371

Data del DOGV
:   07-10-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/10368


Data del document
:   27-09-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 20/2010, de 27 de setembre, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores de les ajudes als agents de la Xarxa Lloga per a les activitats de mediació realitzades en el període 2010-2011. [2010/10105]
La Generalitat presta des de 2003 un servei gratuït de mediació en el mercat de lloguer. Aquest servei té el seu origen en la Xarxa d'Oficines d'Infohabitatge Solidari (DOGV de 15 de maig de 2003), i que ha sigut objecte de successives regulacions normatives a fi d'adaptar-ne l'estructura i el funcionament a les exigències derivades de la potenciació de la línia de lloguer en els últims plans d'habitatge, com també per a adequar el seu marc normatiu a la distribució de competències derivada dels canvis en l'estructura organitzativa de l'administració de la Generalitat. D'aquesta manera, per Ordre de 28 de juliol de 2008, de la Conselleria de Medi Ambient, Aigua, Urbanisme i Habitatge (DOCV núm. 5823, de 7 d'agost de 2008) es crea la Xarxa de Mediació Agència Valenciana de Lloguer, que té la seua continuïtat en la vigent Xarxa Lloga, creada i regulada per la Ordre 15/2010, de 30 de juliol, de la Conselleria de Medi Ambient, Aigua, Urbanisme i Habitatge (DOCV núm. 6332, de 13 d'agost de 2010).
L'article 7 de l'ordre esmentada, disposa que els agents de la Xarxa Lloga han de rebre ajudes per al seu funcionament mitjançant una convocatòria pública anual i en funció dels criteris que la mateixa convocatòria fixe.
La Conselleria de Medi Ambient, Aigua, Urbanisme i Habitatge té assignades les competències en matèria d'habitatge, i és el Reglament orgànic i funcional, aprovat pel Decret 139/2009, de 18 de setembre del Consell, el que determina les funcions que, en matèria d'habitatge, ha d'efectuar la Direcció General d'Habitatge i Projectes Urbans.
Aquesta ordre va encaminada a establir una línia de subvenció específica que permeta la continuïtat en la prestació del servei que ofereixen els distints agents que conformen la xarxa.
Per això, i per raó de les facultats que em confereixen l'article 28 de la Llei 5/1983, de 30 de desembre, del Consell, i l'article 47.3 del Text refós de la llei d'hisenda pública de la Generalitat Valenciana,
ORDENE
Article 1. Objecte i àmbit d'aplicació
Constitueix l'objecte d'aquesta ordre convocar ajudes adreçades als agents de la Xarxa Lloga, per a les activitats de mediació realitzades durant el període 2010-2011, i aprovar les bases reguladores per les quals es regeix aquesta convocatòria, que figuren en l'annex.
Article 2. Finançament de les ajudes
L'import global màxim i la línia de subvenció destinada a aquestes ajudes són els següents:
Exercici 2010: 0 euros.
Exercici 2011: aplicació pressupostària 88.47.42.675.89.1, línia T4874000, 880.000 euros.
La convocatòria de les ajudes establides en aquesta ordre s'ha de tramitar d'acord amb l'article 47 de la Llei 38/2003, de 17 de novembre, general de subvencions, i l'article 57 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, per la qual cosa la seua concessió està condicionada a l'existència en el pressupost de l'exercici 2011 de crèdit suficient i adequat.
DISPOSICIONS ADDICIONALS
Primera
En tot allò no regulat en aquesta ordre cal ajustar-se al que disposen la Llei d'hisenda pública de la Generalitat Valenciana, el text refós de la qual va ser aprovat pel Decret legislatiu de 26 de juny de 1991; i els preceptes bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.
Segona
Les ajudes regulades en aquesta ordre no requereixen que es notifiquen a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, atés que no compleixen els requisits exigits en l'art. 107.1. del Tractat de funcionament de la CE, en el sentit que no suposen cap avantatge econòmic per a una empresa o falsejament de la competència que afecta els intercanvis comercials entre els estats membres, ja que l'actuació subvencionada no és una activitat econòmica per quant es tracta de serveis de caràcter gratuït.
DISPOSICIONS FINALS
Primera
Aquesta ordre produirà efecte a partir de l'endemà de la publicació en el Diari Oficial de la Comunitat Valenciana.
Segona
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos comptadors de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999.
València, 27 de setembre de 2010
El conseller de Medi Ambient, Aigua, Urbanisme i Habitatge,
i vicepresident tercer del Consell,
JUAN GABRIEL COTINO
Annex
Bases de les ajudes destinades als agents de la Xarxa Lloga per al període 2010-2011
Primera. Objecte
L'objecte d'aquestes ajudes és col·laborar en el finançament de les actuacions de mediació en la formalització de contractes d'arrendament d'habitatges realitzades pels agents de la Xarxa Lloga.
Segona. Requisits dels beneficiaris
1. Poden ser-ne beneficiàries aquelles entitats de caràcter públic o privat sense ànim de lucre, entitats locals i les societats mercantils de capital 100% públic, especialitzades en mediació d'habitatge i que hagen sigut declarades agents col·laboradors de la Xarxa Lloga.
2. No poden obtenir la condició de beneficiari de les ajudes regulades en aquesta ordre les persones o entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Tercera. Obligacions dels beneficiaris
1. Els beneficiaris de les ajudes han de:
a) Justificar el compliment dels requisits i les condicions, com també la realització de l'activitat i el compliment de la finalitat que determinen la concessió de la subvenció.
b) Sotmetre's a les actuacions de comprovació que ha d'efectuar l'òrgan concedent, com també qualssevol altres de comprovació i control financer que corresponen a la Intervenció General, en relació amb les subvencions i ajudes concedides, aportant quanta informació els siga requerida en l'exercici d'aquestes actuacions.
c) Acreditar amb anterioritat al moment de dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social.
d) La resta de les previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions dóna lloc a l'exigència de les responsabilitats que corresponguen, d'acord amb la legislació vigent.
Quarta. Actuacions objecte de les ajudes
És subvencionable, com a actuació objecte de les ajudes, la mediació en la formalització de contractes d'arrendament realitzats des del 16 de setembre de 2009 fins al 31 de desembre de 2010, per a la qual cosa, el beneficiari ha d'haver dut a terme les activitats següents:
a) Informació i mediació en l'arrendament d'habitatges, fomentant actuacions tendents a incentivar i recuperar el parc existent d'habitatges buits per a la formació d'una bossa d'habitatges per a lloguer.
b) Col·locació de cartells publicitaris de la Xarxa als habitatges gestionats per l'agent i que es troben pendents de lloguer.
c) Assessorament en la formalització de contractes d'arrendament i les incidències d'aquests, i informació i assistència per a la sol·licitud de les ajudes oficials al lloguer.
d)Gravació en l'aplicació de la Xarxa dels contractes formalitzats mitjançant l'agent, de forma mensual; els contractes han d'estar reflectits en l'aplicació a l'efecte de quantificació de l'ajuda abans de l'últim dia de termini de la convocatòria.
Cinquena. Quantia de les ajudes
1. La quantia de l'ajuda ve determinada pel nombre d'actuacions de mediació en la formalització de contractes d'arrendament realitzades per l'agent, és a dir, es té en compte el nombre de contractes d'arrendament formalitzats amb la mediació de l'agent. El mòdul de referència per a la fixació de la subvenció que s'ha de concedir a cadascun dels agents sol·licitants és de 500 euros per contracte d'arrendament formalitzat, fins a l'import global màxim previst en l'article 2 de l'ordre de convocatòria. No obstant això, en el cas que per aplicació de l'import de les ajudes que s'han de concedir se supere aquest límit, s'ajustarà el mòdul a la baixa.
2. L'import de les subvencions es fixarà per a cada beneficiari mitjançant la corresponent resolució de concessió de la subvenció.
Sisena. Sol·licituds i documentació
1. Les sol·licituds per a l'obtenció de les ajudes regulades en aquestes bases s'han de presentar en imprés normalitzat, adreçades a la Direcció General d'Habitatge i Projectes Urbans, segons el model adjunt a aquesta convocatòria.
2. La documentació que ha d'adjuntar a la sol·licitud és la següent:
a) Imprés d'alta de tercers per a pagaments de la Generalitat, segons el model adjunt.
b) Declaració relativa a les ajudes rebudes per a la mateixa activitat de qualsevol altra administració o ens públic o privat, segons model adjunt.
c) En el cas que l'agent siga una entitat local, ha d'aportar certificat de l'acord de l'òrgan competent per a sol·licitar aquestes ajudes, com també certificat de l'interventor o secretari interventor o òrgan competent que acredite l'existència de crèdit o compromís d'habilitar-ho, si ha compromís de contribuir al finançament.
d) En el cas que l'agent siga una entitat de caràcter públic o privat sense ànim de lucre o una societat mercantil de capital 100% públic que incloga entre el seu objecte social el d'arrendament d'habitatges, ha d'aportar, a més, DNI del representant legal de l'entitat o societat, targeta del CIF de l'entitat o societat, certificat de l'acta on conste l'acord per l'òrgan competent de l'entitat o societat de sol·licitar les ajudes i facultar el representant de l'entitat o societat per a efectuar la sol·licitud; escriptura de constitució de l'entitat o societat, com també els estatuts fundacionals amb les successives modificacions, si és el cas; així mateix, han d'adjuntar-hi el certificat expedit pel Registre d'Associacions de la Generalitat Valenciana.
e) Documentació acreditativa del fet de trobar-se el sol·licitant al corrent o exempt de les seues obligacions tributàries i amb la seguretat social, als termes establits en article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, general de subvencions, i en l'Ordre de 30 de maig de 1996, de la Conselleria d'Economia, Hisenda i Ocupació.
La presentació de la sol·licitud de subvenció comporta l'autorització del sol·licitant perquè la Conselleria de Medi, Ambient, Aigua, Urbanisme i Habitatge obtinga de forma directa l'acreditació d'aquestes circumstàncies mitjançant certificats telemàtics, i en aquest cas el sol·licitant no ha d'aportar el certificat corresponent. No obstant això, el sol·licitant pot denegar expressament el consentiment, i haurà d'aportar llavors el certificat en els termes que preveu el paràgraf anterior.
f) Declaració responsable acreditativa de no estar incurs en les prohibicions per a obtenir la condició de beneficiari establides en l'article 13, apartat 2 de la Llei 38/2003, de 17 de novembre, general de subvencions.
3. En el cas que els documents exigits que han d'acompanyar la sol·licitud de concessió d'ajudes ja consten en la Conselleria de Medi Ambient, Aigua, Urbanisme i Habitatge, el sol·licitant pot acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que es faça constar la data, l'òrgan o dependència a què van ser dirigits, la identificació del procediment en què consten i que no hagen transcorregut més de cinc anys des de la finalització del procediment a què corresponguen.
4. Quan la sol·licitud no reunisca els requisits establits en aquesta ordre o no s'hi adjunte la documentació que d'acord amb aquesta resulten exigibles, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà la persona interessada perquè en un termini de 10 dies, esmene la falta o acompanye la documentació necessària, amb indicació que si no ho fa, se li tindrà per desistit de la sol·licitud, després de la resolució prèvia que ha de ser dictada en els termes que preveu l'article 42 de la llei esmentada, per l'òrgan que tinga atribuïda l'ordenació i la instrucció del procediments, segons les bases reguladores.
5. Així mateix, es poden requerir del sol·licitant qualssevol altres dades, documents i informes complementaris que resulten necessaris per a la resolució de l'expedient, com també l'acreditació dels requisits a què es refereix la documentació administrativa.
Setena. Lloc i termini de presentació
1. Les persones interessades poden presentar les sol·licituds i la documentació corresponent en el Registre General de la Conselleria de Medi Ambient, Aigua, Urbanisme i Habitatge, al carrer de Francesc Cubells, núm. 7, de València, com també als serveis territorials d'aquesta sitis a Alacant (av. d'Aguilera, núm. 1), Castelló (av. del Mar, núm. 16), i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2. En cas d'enviament per correu certificat, la presentació de la documentació en l'oficina de correus corresponent ha de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament que regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Medi Ambient, Aigua, Urbanisme i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Medi Ambient, Aigua, Urbanisme i Habitatge.
3. La presentació de sol·licituds i documentació s'inicia l'endemà de la publicació d'aquesta ordre i finalitza el 15 de gener de 2011.
Vuitena. Ordenació i instrucció del procediment
L'òrgan encarregat de l'ordenació i instrucció del procediment és la Direcció General d'Habitatges i Projectes Urbans, la qual, d'ofici, acordarà totes les actuacions necessàries per a la determinació, el coneixement i la comprovació de les dades per raó de les quals ha de pronunciar-se la resolució.
Novena. Valoració i proposta de resolució
1. La concessió de les ajudes ha d'efectuar mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris que s'indiquen en l'apartat 2.
2. Es valoraran els objectius complits pels agents quant al nombre de contractes d'arrendament que s'hagen formalitzat amb la mediació de l'agent des del 16 de setembre de 2009 fins al 31 de desembre de 2010. Amb aquest fi la Xarxa de Mediació Agència Valenciana de Lloguer ha d'emetre un informe dels objectius complits pels distints agents que consten reflectits en l'aplicació de la xarxa l'últim dia del termini de presentació de sol·licituds fixat en aquesta convocatòria, i no s'hi podran computar els objectius que no estiguen reflectits en l'aplicació.
Deu. Resolució de la concessió de les ajudes
1. Correspon a la directora general d'Habitatge i Projectes Urbans dictar la resolució de concessió de les ajudes, per delegació del conseller de Medi Ambient, Aigua, Urbanisme i Habitatge, d'acord amb el que estableix l'article 3,1,g) de l'Ordre de 14 d'octubre de 2009, de la Conselleria de Medi Ambient, Aigua, Urbanisme i Habitatge.
2. La resolució, que ha de ser motivada i tindrà l'efecte i el contingut previstos en l'article 25 de la Llei 38/2003, de 17 de novembre, general de subvencions, s'ha de publicar en el Diari Oficial de la Comunitat Valenciana, d'acord amb el que estableix l'article 59.5.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificat per la Llei 4/1999 de 13 de gener.
3. El termini màxim per a resoldre i notificar la resolució del procediment no pot excedir de dos mesos, comptadors des de l'endemà de finalització del termini de presentació de sol·licituds i documentació.
4. Transcorregut el termini màxim sense que s'haja notificat la resolució corresponent, les persones interessades poden entendre desestimada per silenci administratiu la sol·licitud de concessió de la subvenció, de conformitat amb el que disposa l'article 25.5 de la Llei 38/2003, de 17 de novembre, general de subvencions.
Onze. Recursos
1. Les resolucions adoptades, en dictar-se per delegació, han d'indicar expressament aquesta circumstància i es consideraran dictades per l'òrgan delegatori; aquestes posaran fi a la via administrativa. Contra aquestes resolucions es pot interposar recurs contenciós administratiu en el termini de dos mesos comptadors des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició, en el termini d'un mes, comptador des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre de règim jurídic de les administracions públiques i del procediment administratiu comú.
Dotze. Règim de compatibilitat
1. Aquestes ajudes són compatibles amb altres subvencions o ajudes atorgades per altres administracions públiques o ens públics o privats, llevat que hi haja concurrència de subvencions, ajudes, ingressos o recursos per a la mateixa finalitat (mediació en la formalització del contracte d'arrendament entre les mateixes parts contractants sobre el mateix immoble), procedents de qualssevol administracions o ens públics o privats, nacionals, de la Unió Europea o d'organismes internacionals.
2. En aquest cas, quan l'ajuda principal siga de la Generalitat, i es produïsca excés en els imports subvencionats, escaurà el reintegrament de l'excés obtingut, amb la minoració de la resolució de concessió o, si és el cas, la revocació d'aquesta.
Tretze. Pagament de les ajudes concedides
1. El pagament de les ajudes es farà efectiu una vegada resolta la convocatòria.
2. Les persones físiques o jurídiques no exonerades del compliment del que estableix l'Ordre de 30 de maig de 1996, de la Conselleria d'Economia i Hisenda, en el supòsit que no hagen autoritzat la Conselleria de Medi, Ambient, Aigua, Urbanisme i Habitatge a obtenir-lo directament mitjançant sistemes telemàtics, han d'aportar, juntament amb la sol·licitud de cobrament, i en el cas que l'aportat en el moment de la sol·licitud d'ajuda no estiga en vigor, un certificat vigent que acredite que estan al corrent de les seues obligacions tributàries i amb la Seguretat Social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, general de subvencions.
Catorze. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que han donat lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes recollides per l'article 37 de la Llei 38/2003, de 17 de novembre, general de subvencions, pot donar lloc a la pèrdua del dret al cobrament total o parcial de la subvenció.
3. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per la persona interessada.
4. La resolució corresponent ha de ser dictada per la directora general d'Habitatge i Projectes Urbans, per delegació del conseller de Medi Ambient, Aigua, Urbanisme i Habitatge, d'acord amb el que estableix l'Ordre de 14 d'octubre de 2009, de la Conselleria de Medi Ambient, Aigua, Urbanisme i Habitatge, sobre delegació de l'exercici de determinades competències.
Quinze. Del reintegrament de les ajudes
Per al reintegrament de les ajudes són aplicables les normes recollides en els articles 36 i 37 de la Llei 38/2003, de 17 de novembre, general de subvencions.
Setze. Règim d'infraccions i sancions
El règim sancionador en la matèria regulada en aquesta ordre és l'establit en el títol IV de la Llei 38/2003, de 17 de novembre, general de subvencions.